DÔVODOVÁ SPRÁVA
A. Všeobecná časť
Návrh vyhlášky Ministerstva školstva, výskumu, vývoja a mládeže Slovenskej republiky o výchovných zariadeniach sa predkladá na základe splnomocňovacieho ustanovenia § 128 zákona č. 245/2008 Z. z. o výchove a vzdelávaní (školský zákon) v znení neskorších predpisov.
Návrh vyhlášky upravuje 
· podrobnosti o vnútornom členení výchovných zariadení, 
· podrobnosti o postupe pri prijímaní a zaraďovaní detí a pri ukončovaní ich pobytu,
· podrobnosti postupu pri nedovolenom pobyte mimo výchovného zariadenia, 
· podrobnosti o personálnom zabezpečení výchovného zariadenia,
· výšku vreckového a
· podrobnosti o záchytnej miestnosti a ochrannej miestnosti.
Návrh vyhlášky nadväzuje na novelu zákona č. 245/2008 Z. z. (zákon č. 323/2025 Z. z.), ktorou sa komplexne zmenila právna úprava (špeciálnych) výchovných zariadení. Súčasťou reformy je transformácia siete zariadení, v rámci ktorej dôjde k rozšíreniu siete diagnostických centier, k zániku liečebno-výchovných sanatórií a k vytvoreniu jednotných podmienok pre poskytovanie odbornej starostlivosti deťom umiestneným vo výchovných zariadeniach.
Návrh vyhlášky ustanovuje aj minimálne personálne štandardy výchovných zariadení s cieľom zabezpečiť primeranú dostupnosť odborných služieb pre deti umiestnené vo výchovných zariadeniach. Personálne zabezpečenie bude realizované prednostne reorganizáciou existujúcich kapacít a využitím finančných prostriedkov uvoľnených úpravou siete výchovných zariadení.
Návrh nepredpokladá vplyvy na rozpočet verejnej správy, na limit verejných výdavkov, na podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti ani vplyvy na služby verejnej správy pre občana.
Návrh vyhlášky je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi Slovenskej republiky, ako aj s právom Európskej únie.

